Ongemak toe William Japan met China verwar | Netwerk24
Ongemak toe William Japan met China verwar
14 September 2018 22:20
Prins William by die opening van ‘n Japannese kultuursentrum in Londen. Foto: Getty Images
Prins William het so reg in die tradisie van sy oupa, prins Philip, ’n groot flater begaan toe hy Japan en China verwar het, berig CNN.
Prins William het by die opening van ’n Japannese kultuursentrum in Kensington, naby Buckingham-paleis, met skoolkinders gesels oor hoe om met stokkies te eet.
Die prins het, vergesel van die Japannese adjunkpremier, Taro Aso, aan die kinders gevra of hulle al heelwat Chinese kos geëet het.
Dié opmerking is met ’n ongemaklike stilte begroet.
“Jammer, Japannese kos. Het julle al heelwat Japannese kos geëet?” het hy toe gevra.
Dit is die tweede keer in ses weke dat ’n Britse hooggeplaaste Japan en China verwar.
Jeremy Hunt, die Britse minister van buitelandse sake, het homself verspreek en per ongeluk na sy Chinese vrou as ’n Japannese vrou verwys.
“My vrou is Japannees,” het hy gesê en toe hy sy flater besef, bygevoeg: “My vrou is Chinees.”
Die Evening Standard berig prins William het hierna ryswyn gedrink toe hy ’n heildronk ingestel het en gesê die salmsoesji is heerlik.
“Ek en my vrou is baie lief vir soesji. Ons sal dalk hierheen kom vir middagete as niemand anders hier is nie,” het hy gesê.
Hy het ook ’n grap gemaak en gesê solank mense wat by die kultuursentrum eet net nie vir ’n hamburger vra nie.
Meer oor: Prins William | Japan | China | Kultuur | Verwarring
William besoek Catherine se ‘rots’ in Jordanië
Koninklike troue: ‘En toe kyk Harry reguit vir my’